લીંબડી ટાઉનમાં છેલ્લાં કેટલાંક વર્ષથી દરબારો અને ભરવાડો વચ્ચે અદાવત ચાલી રહી છે અને અવારનવાર ઝઘડા પણ થાય છે. લીંબડીના મેઇન બજાર એ.ડી. જાની રોડ પર આવેલી એક ગાયનેક હોસ્પિટલમાં નોકરી કરતા વીરાભાઇ જોગરાણા તેની શેરીના નાકે પાણીની મોટર ચાલુ કરી પાણી ભરતા હતા ત્યારે કેટલાક દરબારોએ આવી મોટર ચાલુ કેમ કરી છે તેવુંં કહેતાં ઉગ્ર બોલાચાલી થઇ હતી. દરમિયાનમાં જોતજોતામાં જ બંને કોમનાં ટોળાંઓએ આમનેસામને આવી જઇ એકબીજા પર લાકડીઓ, ધોકાથી હુમલો કરી પથ્થરમારો કરતાં ભારે નાસભાગ મચી ગઇ હતી અને લીંબડીમાં સોપો પડી ગયો હતો. આ બનાવમાં વિનુભાઇ ભરવાડ અને વીરાભાઇ જોગરાણાને ગંભીર ઇજાઓ પહોંચતાં બંનેને અમદાવાદની સિવિલ હોસ્પિટલમાં સારવાર માટે લવાયા હતા. બનાવની જાણ થતાં જ પોલીસે તાત્કાલિક પહોંચી જઇ બળનો ઉપયોગ કરી ટોળાને વિખેરી નાખી મામલો કાબૂમાં લીધો હતો.